SCCพุ่งรับกำไรทะยาน
รัฐลุยโครงการหนุนก่อสร้างรับเหมาฯน้ำหนักเหนือตลาด
24 ม.ค. 2556

รัฐลุยโครงการหนุนก่อสร้างรับเหมาฯน้ำหนักเหนือตลาด
SCC พุ่งรับกำไรไตรมาส 4 โตแถมได้ดีรัฐลุยลงทุน บล.เคจีไอให้น้ำหนักหุ้นรับเหมามากกว่าตลาด
ภายหลังจากรัฐบาลประกาศเดินหน้าการลงทุนโครงสร้างพื้นฐาน 2.2 ล้านล้านบาทและปีนี้จะเดินหน้าสร้างรถไฟ 7 สายส่งผลให้หุ้นที่เกี่ยวเนื่องกับการก่อสร้างได้รับความสนใจจากนักลงทุน เช่น หุ้นบริษัท ปูนซิเมนต์ไทย (SCC) ปิด 448 บาทเพิ่มขึ้น 6 บาทหรือ 1.36% ด้วยมูลค่าการซื้อขาย 777 ล้านบาท บริษัท ซิโนไทย เอ็นจีเนียริ่งแอนด์คอนสตรัคชั่น (STEC) ปิด 27 บาทเพิ่มขึ้น 0.50 บาท บริษัท อิตาเลียนไทย ดีเวล๊อปเมนต์ (ITD) ปิด 5.20 บาทไม่เปลี่ยนแปลง
บริษัทหลักทรัพย์ (บล.) เอเซียพลัสคาดว่า SCC จะมีกำไรจากการดำเนินงานในงวดไตรมาส 4 ปี 2555 จำนวน 7,300 ล้านบาท เพิ่มขึ้น 14% จากไตรมาสก่อนหน้า ถึงแม้ว่าปกติช่วงปลายปีจะเป็นช่วงฤดูกาลที่ตกต่ำแต่ผลจากราคาน้ำมันที่เพิ่มขึ้น บวกกับสัญญาณการฟื้นตัวทางเศรษฐกิจของประเทศจีน ทำให้ผู้ใช้สินค้าเพิ่มระดับการเก็บสต๊อก 
สำหรับธุรกิจปูนซีเมนต์และวัสดุก่อสร้างยังคงได้รับประโยชน์จากภาคการก่อสร้างในประเทศที่ขยายตัว รวมถึงยอดขายคอนกรีตผสมเสร็จในประเทศอินโดนีเซียที่เพิ่มขึ้น ขณะที่โรงงานฟินิกซ์ พัลพ์ที่ประสบอุบัติเหตุไฟไหม้ในเดือน ก.ค. สามารถเปิดการผลิตได้อีกครั้งในเดือน พ.ย. โดยรวมคาดว่างวด ไตรมาส 4 SCC จะสร้างยอดขายได้ 9.9 หมื่นล้านบาท ลดลง 5% จากไตรมาสก่อนหน้าแต่อัตรากำไรขั้นต้นจะดีขึ้นเป็น 15.2% และจะได้รับเงินปันผลจากโตโยต้าอีกจำนวน 1,500 ล้านบาท 
นอกจากนี้ ผลจากการเดินหน้าลงทุนทั้งซื้อกิจการและลงทุนก่อสร้างโรงงาน จะเป็นตัวขับเคลื่อนกำไร โดยตั้งแต่ต้นปี 2554 จนถึงปัจจุบัน SCC ได้ประกาศโครงการลงทุนมูลค่ารวม 8.47 หมื่นล้านบาท และจะใช้เงินลงทุนอีกราว 2 แสนล้านบาท ตลอดช่วง 5 ปี ข้างหน้า 
“ช่วง 6 เดือนที่ผ่านมาหุ้น SCCเพิ่มขึ้นมากว่า 36% น่าจะสะท้อนความคาดหวังในเชิงบวกมากแล้วทำให้ราคาปัจจุบันเหลือโอกาสเพิ่มขึ้นเพียง 4% เปลี่ยนคำแนะนำจากซื้อเป็นถือ ให้ราคาเหมาะสม 445 บาท” 
บล.เคจีไอ ยังคงน้ำหนักการลงทุนมากกว่าตลาดในกลุ่มรับเหมาก่อสร้างโดยรัฐบาลเตรียมลงทุน 2.2 ล้านล้านบาทในช่วง 7 ปีซึ่งคาดว่า 78% ของเม็ดเงินทั้งหมด จะลงทุนในระบบขนส่งทางราง ที่จะสร้างโอกาสให้กับผู้รับเหมาก่อสร้างที่มีประสบการณ์ในการก่อสร้างโครงการขนาดใหญ่